

VLADA REPUBLIKE HRVATSKE

Zagreb, 14. svibnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Središnji državni ured za Hrvate izvan Republike Hrvatske  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Republike Hrvatske i Češke Republike o zaštiti hrvatske nacionalne manjine u Češkoj Republici i češke nacionalne manjine u Republici Hrvatskoj |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg sv. Marka 2 | 10000 Zagreb | tel. 01 4569 222 | vlada.gov.hr

*PRIJEDLOG*

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/1996), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ godine donijela

**O D L U K U**

**o pokretanju postupka za sklapanje Sporazuma između Republike Hrvatske i**

**Češke Republike o zaštiti hrvatske nacionalne manjine u Češkoj Republici**

**i češke nacionalne manjine u Republici Hrvatskoj**

**I.**

Na temelju članka 139. Ustava Republike Hrvatske (Narodne novine, broj 85/2010 - pročišćeni tekst i broj 5/2014 - Odluka Ustavnog suda Republike Hrvatske) pokreće se postupak za sklapanje Sporazuma između Republike Hrvatske i Češke Republike o zaštiti hrvatske nacionalne manjine u Češkoj Republici i češke nacionalne manjine u Republici Hrvatskoj.

**II.**

Dosadašnja suradnja između Republike Hrvatske i Češke Republike u području zaštite nacionalnih manjina je dobra, a hrvatska nacionalna manjina u Češkoj Republici i češka nacionalna manjina u Republici Hrvatskoj imaju službeno priznat status nacionalne manjine, ali još uvijek ima prostora i potrebe za poduzimanje pozitivnih pomaka u zaštiti i promoviranju manjinskih prava te za osnaživanje međudržavne suradnje u ovome području, što bi bio poticaj i za razvoj ukupnih bilateralnih odnosa između dviju država.

**III.**

Sklapanjem sporazuma iz točke I. ove Odluke stvorit će se uvjeti za poboljšanje suradnje u ovom području te za produbljivanje i jačanje ukupnih odnosa između dviju država.

Sklapanje Sporazuma iz točke I. ove Odluke predlaže se s ciljem uspostavljanja učinkovitog mehanizma s ciljem poboljšanja položaja hrvatske nacionalne manjine u Češkoj Republici, odnosno češke nacionalne manjine u Republici Hrvatskoj.

**IV.**

Prihvaća se Nacrt sporazuma iz točke I. ove Odluke kao osnova za vođenje pregovora.

Nacrt sporazuma iz stavka I. ove točke sastavni je dio ove Odluke.

**V.**

Određuje se izaslanstvo Republike Hrvatske za vođenje pregovora u sljedećem sastavu:

* predstavnik Središnjeg državnog ureda za Hrvate izvan Republike Hrvatske, voditelj izaslanstva,
* predstavnik Ministarstva vanjskih i europskih poslova, član,
* predstavnik Ministarstva kulture, član,
* predstavnik Ministarstva znanosti i obrazovanja, član,
* predstavnik Ministarstva pravosuđa, član,
* predstavnik Ministarstva uprave, član i
* predstavnik Ureda za ljudska prava i prava nacionalnih manjina Vlade Republike Hrvatske, član.

Troškovi za rad izaslanstva obuhvaćaju troškove vođenja pregovora, koje će svako tijelo za svojega člana osigurati u Državnom proračunu Republike Hrvatske.

**VI.**

Ovlašćuje se državni tajnik Središnjeg državnog ureda za Hrvate izvan Republike Hrvatske da, u ime Republike Hrvatske, potpiše Sporazum iz točke I. ove Odluke.

**VII.**

Izvršavanje Sporazuma iz točke I. ove Odluke financirat će se iz Državnog proračuna Republike Hrvatske u okviru redovitih godišnjih sredstava, koja se osiguravaju za ovu svrhu te iz drugih izvora.

**VIII.**

Sporazum iz točke I. ove Odluke ne zahtijeva donošenje novih ili izmjene postojećih zakona, ali s obzirom na to da je riječ o međunarodnom ugovoru političke naravi, podliježe potvrđivanju po članku 18. Zakona o sklapanju i izvršavanju međunarodnih ugovora.

**IX.**

Odobrava se ugovaranje privremene primjene Sporazuma od datuma njegova potpisivanja.

KLASA:

URBROJ:

Zagreb,

**PREDSJEDNIK**

**mr. sc. Andrej Plenković**

**OBRAZLOŽENJE**

Ovim Prijedlogom odluke predlaže se pokretanje postupka za sklapanje Sporazuma između Republike Hrvatske i Češke Republike o zaštiti hrvatske nacionalne manjine u Češkoj Republici i češke nacionalne manjine u Republici Hrvatskoj.

**Točkom I. Odluke** uređuje se ustavna osnova za pokretanje postupka za sklapanje Sporazuma.

**Točkom II. Odluke** daje se ocjena dosadašnjih odnosa na području zaštite prava hrvatske nacionalne manjine u Češkoj Republici i češke nacionalne manjine u Republici Hrvatskoj.

**Točkom III. Odluke** navode se razlozi zbog kojih se predlaže sklapanje Sporazuma.

**Točkom IV. Odluke** prihvaća se nacrt Sporazuma kao osnova za vođenje pregovora, te se utvrđuje da je isti njezin sastavni dio.

**Točkom V. Odluke** utvrđuje se izaslanstvo Republike Hrvatske za vođenje pregovora te troškovi za rad izaslanstva, koji obuhvaćaju troškove vođenja pregovora, a osigurat će se u Državnom proračunu Republike Hrvatske.

**Točkom VI. Odluke** ovlašćuje se državni tajnik Središnjeg državnog ureda za Hrvate izvan Republike Hrvatske da potpiše Sporazum u ime Republike Hrvatske.

**Točkom VII. Odluke** utvrđuje se da će se izvršavanje Sporazuma iz točke I. ove Odluke financirati iz Državnog proračuna Republike Hrvatske.

**Točkom VIII. Odluke** utvrđuje se da Sporazum ne zahtijeva donošenje novih ili izmjenu postojećih zakona te se utvrđuje da, s obzirom na to da je riječ o međunarodnom ugovoru političke naravi, isti podliježe potvrđivanju u skladu s člankom 18. Zakona o sklapanju i izvršavanju međunarodnih ugovora (Narodne novine, broj 28/1996).

**Točkom IX. Odluke** predviđeno je odobrenje ugovaranja privremene primjene Sporazuma.